Բելգիա կատարած աշխատանքային այցի ավարտից ժամեր առաջ Փաշինյանն այցելեց Բրյուսելի Սուրբ Մարիամ Մագթաղինե եկեղեցի: Այստեղ վարչապետին մեծ խանդավառությամբ դիմավորեցին բելգիահայ համայնքի բազմաթիվ ներկայացուցիչներ, ում համար այցն ավելի քան սպասված էր: Դիմելով հավաքվածներին՝ ՀՀ կառավարության ղեկավարը հայտարարեց, որ այսօր հայ ժողովուրդն ավելի միասնական է, քան երբևէ: Փաշինյանը նշեց, որ այս միասնականությունը պետք է օգտագործել որպես հայ ժողովրդին, Հայաստանի Հանրապետությանը, Արցախին շարունակական հաղթանակներ բերող վճռական գործոն: «Ես ձեզ կոչ եմ անում, ձեր ընտանիքներում ամեն օր, ամեն ճաշին խոսել Հայաստան վերադառնալու մասին, կապ չունի դուք մի ամսից դա կանեք, թե մեկ տարուց, հինգ, թե 15 տարուց, բայց ձեր երեխաներն ամեն օր պետք է լսեն, որ ձեր նպատակը Հայաստան վերադառնալն է, Հայաստանում ապրելը, Հայաստանը հզորացնելն ու ծաղկեցնելը»,- նշեց նա: